**AKAVAN YLEINEN RYHMÄ RY TOIMINTASUUNNITELMA 2018**

**Toiminnan perusteet**

Akavan Yleinen Ryhmä ry (AYR) valvoo ja edistää jäsentensä yhteiskunnallisia, taloudellisia, ammatillisia ja koulutuksellisia etuja. Vuosi 2018 on AYR:n 52. toimintavuosi. Yhdistys edistää koulutettujen henkilöiden yhteenkuuluvuutta ja vaikutusta Akava-yhteisössä.AYR on turvallinen ja edullinen väylä ammatilliseen järjestäytymiseen. Yhdistys on vastuullinen ja luotettava jäsentensä etujen ajaja sekä ketterä ja toimiva matalan organisaation yhdistys.

AYR on keskusjärjestö Akava ry:n ja korkeasti koulutettujen asiantuntijoiden ammattiliittojen yhteenliittymän Vakava ry:n jäsenjärjestö. Vakava ry:n kautta yhdistys vaikuttaa JUKOn (Julkisalan koulutettujen neuvottelujärjestö) ja YTN:n (Ylempien toimihenkilöiden neuvottelujärjestö) edunvalvontaan ja sen vahvistamiseen.

**Edunvalvonta**

Vakava ry:llä on neuvottelutoimintaa varten yhteistyöryhmät yliopisto-, valtio-, kunta-, kirkko- ja yksityisellä sektorilla. Ryhmät toimivat valmistelun evästäjinä ja tiedonsaantikanavina. Ryhmien toiminnassa AYR keskittyy edunvalvonnan kannalta olennaisiin asioihin.

AYR osallistuu koulutusta suunnittelevan Vakavan koulutusryhmän toimintaan ja on jäsenenä verkostona toimivassa Vakavan tiedotusryhmässä. Vuonna 2015 Suomen Juristit Oy:n kanssa tehty palvelusopimus oikeudellisesta neuvonnasta jatkuu. Neuvonnan piiriin kuuluvat mm. työoikeudelliset kysymykset, työsuhdeasiat ja yksityiselämän oikeudelliset asiat.

**Viestintä ja jäsenhankinta**

Viestintä jäsenille hoidetaan pääasiallisesti sähköisen uutiskirjeen avulla.Internetissä toimivat kotisivut (www.ayr.fi ja www.akavanyleinenryhma.fi) ovat edelleen yhdistyksen keskeinen viestintäväline ja samalla yhdistyksen tärkeä jäsenhankintakanava. Jäsenhankinnan kohderyhmänä ovat jo työelämässä olevat asiantuntijat, erityistehtävissä tai itsenäisessä asemassa sekä esimies- ja päällikkötehtävissä olevat henkilöt.

**Koulutus**

Yhdistyksen hallitus hankkii koulutuksella käyttöönsä ajankohtaista tietoa erityisesti työelämän muutoksista. Jäsenille varataan talousarviossa määräraha omaehtoiseen kouluttautumiseen ja muuhun jäsenen itsensä kustantamaan toimintaan, jolla edistetään jäsenten ammattipätevyyttä ja yhdistyksen pyrkimyksiä.

**Jäsenmaksu ja henkilöjäsenten työttömyyskassamaksu**

Henkilöjäsenen jäsenmaksu on 186 euroa, ja se sisältää IAET-kassan työttömyyskassamaksun 87 euroa. Yhdistysjäsenen jäsenmaksu on 80 euroa sen henkilöjäsentä ja sen jäsenyhdistysten henkilöjäsentä kohden. Kannatusjäsenmaksun suuruus on 50 euroa.

**Jäsenedut**

AYR:n jäsenten käytössä ovat kaikki Akava-yhteisön hankkimat jäsenedut Internet-osoitteessa [www.jäsenedut.fi](http://www.jäsenedut.fi).

**Talous**

Yhdistyksen taloutta hoidetaan tarkoituksenmukaisesti ja taloudellisesti sekä maltillista sijoitussuunnittelua noudattaen. Kirjanpito on ulkoistettu tilitoimistolle.